title: Decizia (PESC) 2016/565 a Consiliului din 11 aprilie 2016 de modificare a Deciziei 2011/235/PESC privind măsuri restrictive îndreptate împotriva anumitor persoane și entități având în vedere situația din Iran

text:
               12.4.2016

               RO

               Jurnalul Oficial al Uniunii Europene

               L 96/41

         DECIZIA (PESC) 2016/565 A CONSILIULUI
   din 11 aprilie 2016
   de modificare a Deciziei 2011/235/PESC privind măsuri restrictive îndreptate împotriva anumitor persoane și entități având în vedere situația din Iran
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 12 aprilie 2011, Consiliul a adoptat Decizia 2011/235/PESC (1).

               (2)

               Pe baza unei reexaminări a Deciziei 2011/235/PESC, Consiliul a decis că măsurile restrictive prevăzute în respectiva decizie ar trebui reînnoite până la 13 aprilie 2017.

               (3)

               Consiliul a ajuns, de asemenea, la concluzia că rubricile corespunzătoare anumitor persoane incluse în anexa la Decizia 2011/235/PESC ar trebui actualizate.

               (4)

               Mai mult, nu mai există niciun temei pentru menținerea a două persoane pe lista persoanelor și entităților care fac obiectul măsurilor restrictive prevăzute în anexa la Decizia 2011/235/PESC și, prin urmare, rubricile privind respectivele persoane ar trebui eliminate.

               (5)

               Decizia 2011/235/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Articolul 6 alineatul (2) din Decizia 2011/235/PESC se înlocuiește cu următorul text:

      „(2)   Prezenta decizie se aplică până la 13 aprilie 2017. Aceasta se reexaminează permanent. În situația în care Consiliul apreciază că obiectivele sale nu au fost atinse, decizia se reînnoiește sau, după caz, se modifică.”

   Articolul 2
   Anexa la Decizia 2011/235/PESC se modifică în conformitate cu anexa la prezenta decizie.
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Luxemburg, 11 aprilie 2016.

            Pentru Consiliu

            Președintele

         M.H.P. VAN DAM

      (1)  Decizia 2011/235/PESC a Consiliului din 12 aprilie 2011 privind măsuri restrictive îndreptate împotriva anumitor persoane și entități având în vedere situația din Iran (JO L 100, 14.4.2011, p. 51).

      ANEXĂ

                  1.

                  Rubricile privind următoarele persoane se elimină din lista care figurează în anexa la Decizia 2011/235/PESC:

                              „5.

                              HAMEDANI Hossein”;

                              „71.

                              SHARIFI Malek Ajdar”.

                  2.

                  Rubricile privind următoarele persoane prevăzute în anexa la Decizia 2011/235/PESC se înlocuiesc cu rubricile următoare:

                     Persoane

                                 Nume

                                 Informații de identificare

                                 Motive

                                 Data includerii pe listă

                                 „1.

                                 AHMADI-MOQADDAM Esmail

                                 Locul nașterii: Teheran (Iran) –
                                 Data nașterii: 1961

                                 Consilier principal pe probleme de securitate al Șefului Statului-Major General al Forțelor armate. Fost șef al Poliției Naționale a Iranului până la începutul anului 2015. Forțele aflate sub comanda acestuia au condus atacuri violente asupra protestatarilor pașnici și un atac nocturn violent asupra internatelor Universității din Teheran la 15 iunie 2009.

                                 2.

                                 ALLAHKARAM Hossein

                                 Locul nașterii: Najafabad (Iran) –
                                 Data nașterii: 1945

                                 Șeful Ansar-e Hezbollah și colonel în cadrul Corpului Gardienilor Revoluției Iraniene (IRGC). Este cofondator al Ansar-e Hezbollah. Sub conducerea sa, această forță paramilitară a fost responsabilă de utilizarea violenței extreme în timpul represiunilor împotriva studenților și a universităților în 1999, 2002 și 2009.

                                 4.

                                 FAZLI Ali

                                 Comandant adjunct al Basij, fost șef al trupelor Seyyed al-Shohada ale IRGC, provincia Teheran (până în februarie 2010). Trupele Seyyed al-Shohada asigură securitatea provinciei Teheran și au jucat un rol-cheie, sub conducerea lui, în represiunea violentă împotriva protestatarilor în 2009.

                                 8.

                                 MOTLAGH Bahram Hosseini

                                 Șeful Colegiului Național de Apărare (DAFOOS). Fostul șef al trupelor Seyyed al-Shohada ale IRGC, provincia Teheran. Sub conducerea sa, trupele Seyyed al-Shohada au jucat un rol-cheie în organizarea reprimării protestelor.

                                 10.

                                 RADAN Ahmad-Reza

                                 Locul nașterii: Isfahan (Iran) –
                                 Data nașterii: 1963

                                 Acesta este responsabil de Centrul pentru studii strategice al Forțelor de Aplicare a Legii din Iran, un organism afiliat poliției naționale. Fostul șef al Centrului de studii strategice al Poliției, fost adjunct al șefului Poliției Naționale Iraniene până în iunie 2014. Ca adjunct al șefului Poliției Naționale din 2008, Radan a fost responsabil de agresiunile fizice, crimele și arestările și reținerile arbitrare îndreptate împotriva protestatarilor, comise de forțele de poliție.

                                 12.4.2011

                                 14.

                                 SHARIATI Seyeed Hassan

                                 Consilier și membru al secției 28 a Curții Supreme. Fost șef al Parchetului din Mashhad până în septembrie 2014. Sub conducerea sa procesele s-au desfășurat sumar și în sesiuni închise, fără a se ține seama de drepturile de bază ale acuzatului și bazându-se pe mărturii obținute sub presiune și prin tortură. Întrucât hotărârile privind executarea au fost emise în masă, sentințele de condamnare la moarte au fost pronunțate fără a se respecta în mod corespunzător procedurile corecte de audiere.

                                 12.4.2011

                                 16.

                                 HADDAD Hassan (alias Hassan ZAREH DEHNAVI)

                                 Responsabil-adjunct pe probleme de siguranță în cadrul Tribunalului Revoluționar din Teheran. Fost judecător, Tribunalul Revoluționar din Teheran, secția 26. A răspuns de cazurile deținuților legate de criza postelectorală și a amenințat în repetate rânduri familiile deținuților pentru a le reduce la tăcere. A contribuit la emiterea ordinelor de detenție către Centrul de detenție Kahrizak. În noiembrie 2014, rolul său în moartea deținuților a fost recunoscut oficial de autoritățile iraniene.

                                 12.4.2011

                                 17.

                                 SOLTANI Hodjatoleslam Seyed Mohammad

                                 Șeful Organizației pentru propaganda islamică din provincia Khorasan-Razavi. Fost judecător, Tribunalul Revoluționar din Mashhad. Sub jurisdicția sa, procesele s-au desfășurat sumar și în sesiuni închise, fără a se ține seama de drepturile de bază ale acuzatului. Întrucât hotărârile privind executarea au fost emise în masă, sentințele de condamnare la moarte au fost pronunțate fără a se respecta în mod corespunzător procedurile corecte de audiere.

                                 23.

                                 PIR-ABASSI Abbas

                                 Fost judecător, Tribunalul Revoluționar din Teheran, secția 26. Este probabil că se află în prezent în proces de transfer într-o altă funcție. Acesta a răspuns de cazurile postelectorale, a emis condamnări la perioade lungi de detenție pe parcursul unor procese neechitabile împotriva activiștilor în domeniul drepturilor omului și a emis mai multe condamnări la moarte împotriva protestatarilor.

                                 12.4.2011

                                 24.

                                 MORTAZAVI Amir

                                 Șeful adjunct al Unității pentru afaceri sociale și prevenirea criminalității din cadrul sistemului judiciar din provincia Khorasan-Razavi. Fost procuror-adjunct al Mashhad. Sub supravegherea sa, procesele s-au desfășurat sumar și în sesiuni închise, fără a se ține seama de drepturile de bază ale acuzatului. Întrucât hotărârile privind executarea au fost emise în masă, sentințele de condamnare la moarte au fost pronunțate fără a se respecta în mod corespunzător procedurile corecte de audiere.

                                 26.

                                 SHARIFI Malek Adjar

                                 Judecător la Curtea Supremă. Fostul șef al Parchetului din Azerbaidjanul de est. A fost responsabil de procesul lui Sakineh Mohammadi-Ashtiani.

                                 34.

                                 AKBARSHAHI Ali-Reza

                                 Director-general al Cartierului general iranian pentru controlul drogurilor (alias Cartierul general antinarcotice). Fost comandant al forțelor de poliție din Teheran. Sub conducerea sa, forțele de poliție s-au făcut vinovate de utilizarea violenței extrajudiciare împotriva suspecților în timpul arestării și al detenției înaintea prezentării în fața instanței. De asemenea, forțele de poliție din Teheran au fost implicate în raiduri asupra căminelor Universității din Teheran în iunie 2009, în cursul cărora, potrivit unei comisii a Majlis iraniene, peste 100 de studenți au fost răniți de poliție și de Basij.

                                 10.10.2011

                                 40.

                                 HABIBI Mohammad Reza

                                 Fost procuror-adjunct al Isfahan. Este probabil că se află în prezent în proces de transfer într-o altă funcție. Complice la procedurile care au refuzat un proces echitabil acuzaților – precum Abdollah Fathi, executat în mai 2011, în urma ignorării de către Habibi a dreptului de a fi audiat și a problemelor de sănătate mintală ale acestuia în timpul procesului său din martie 2010. Prin urmare, Habibi este complice la o încălcare gravă a dreptului la respectarea garanțiilor procedurale, contribuind la utilizarea excesivă a pedepsei cu moartea într-un număr tot mai mare de cazuri și la o creștere puternică a numărului de execuții de la începutul anului 2011.

                                 10.10.2011

                                 43.

                                 JAVANI Yadollah

                                 Locul nașterii: Isfahan –
                                 Data nașterii: 1956

                                 Consilier al reprezentantului Liderului Suprem în cadrul IRGC. Acesta face în mod regulat declarații în mass-media în calitate de reprezentant al ramurii dure a regimului. Acesta s-a numărat printre primii funcționari de rang înalt care au solicitat arestarea lui Moussavi, Karroubi și Khatami. A sprijinit în repetate rânduri utilizarea violenței și a tacticilor brutale de interogare împotriva protestatarilor din perioada postelectorală (obținând în acest fel mărturisiri înregistrate pe suport video), ordonând inclusiv maltratarea extrajudiciară a disidenților prin intermediul unor publicații difuzate în cadrul IRGC și Basij.

                                 10.10.2011

                                 50.

                                 OMIDI Mehrdad

                                 Șeful serviciilor de informații în cadrul poliției iraniene. Fostul șef al unității pentru criminalitatea informatică a poliției iraniene. Este responsabil pentru mii de anchete și pentru punerea sub acuzare a reformiștilor și a opozanților politici utilizatori ai internetului. Prin urmare, este responsabil pentru ordonarea unor încălcări grave ale drepturilor omului în represiunea împotriva persoanelor care solicită apărarea drepturilor lor legitime, inclusiv a libertății de exprimare.

                                 10.10.2011

                                 59.

                                 BAKHTIARI Seyyed Morteza

                                 Locul nașterii: Mashad (Iran) –
                                 Data nașterii: 1952

                                 Funcționar al Tribunalului special pentru personalul administrativ. Fost ministru al justiției între 2009 și 2013.
                                 În timpul mandatului său de ministru al justiției, condițiile în închisorile iraniene s-au degradat, ajungând mult sub standardele internaționale acceptate, iar relele tratamente ale deținuților au avut o largă răspândire. În plus, a jucat un rol-cheie în amenințarea și hărțuirea diasporei iraniene, prin anunțarea înființării unei instanțe speciale care să se ocupe în mod exclusiv de iranienii care trăiesc în afara țării. De asemenea, a prezidat asupra unei creșteri acute a numărului de execuții în Iran, inclusiv execuții secrete neanunțate de guvern și execuții pentru infracțiuni legate de droguri.

                                 10.10.2011

                                 61.

                                 MOSLEHI Heydar
                                 (alias: MOSLEHI Heidar; MOSLEHI Haidar)

                                 Locul nașterii: Isfahan (Iran)
                                 Data nașterii: 1956

                                 Consilier în materie de jurisprudență a Curții supreme în cadrul IRGC. Șeful organizației pentru publicații privind rolul clerului în timp de război. Fost ministru al informațiilor (2009-2013).
                                 Pe durata conducerii sale, Ministerul Informațiilor a continuat practicile larg răspândite de detenție arbitrară și persecutare a protestatarilor și a disidenților. Ministerul Informațiilor conduce secția 209 a închisorii Evin, în care au fost deținuți numeroși militanți pentru activitățile lor pașnice împotriva guvernului aflat la putere. Anchetatorii din Ministerul Informațiilor au supus prizonierii secției 209 la agresiuni fizice și la abuzuri psihice și sexuale.

                                 10.10.2011

                                 62.

                                 ZARGHAMI Ezzatollah

                                 Locul nașterii: Dezful (Iran)
                                 Data nașterii: 22 iulie 1959

                                 Membru al Consiliului suprem privind spațiul cibernetic și al Consiliului privind revoluția culturală. Fostul șef al Societății de Radiodifuziune și Televiziune a Republicii Iran (IRIB) până în noiembrie 2014. În timpul mandatului său la IRIB, a răspuns de toate deciziile privind programarea. IRIB a difuzat mărturisiri făcute sub presiune ale unor deținuți, precum și o serie de procese-simulacru în august 2009 și în decembrie 2011. Acestea constituie o încălcare clară a dispozițiilor internaționale privind un proces echitabil și dreptul la respectarea garanțiilor procedurale.

                                 23.3.2012

                                 63.

                                 TAGHIPOUR Reza

                                 Locul nașterii: Maragheh (Iran) –
                                 Data nașterii: 1957

                                 Membru al Consiliului suprem privind spațiul cibernetic. Membru al Consiliului Municipal din Teheran. Fost ministru al informațiilor și comunicațiilor (2009-2012).
                                 În calitate de ministru al informațiilor, a fost unul dintre funcționarii de rang înalt responsabili cu cenzurarea și controlul activităților de pe internet, precum și al tuturor celorlalte tipuri de comunicații (în special telefoanele mobile). În cursul interogării deținuților politici, persoanele care realizează interogatoriile utilizează datele cu caracter personal, e-mailurile și comunicațiile acestora. În mai multe rânduri, începând de la alegerile prezidențiale din 2009 și în cursul demonstrațiilor stradale, liniile de telefonie mobilă și de mesagerie-text au fost întrerupte, canalele de televiziune prin satelit au fost bruiate, internetul a fost suspendat local sau cel puțin viteza a fost redusă.

                                 23.3.2012

                                 64.

                                 KAZEMI Toraj

                                 Șeful Centrului de investigare a criminalității organizate, entitate inclusă pe lista UE, (alias: Biroul pentru criminalitate informatică sau Poliția informatică). În această calitate, acesta a anunțat o campanie de recrutare de hackeri guvernamentali, în scopul de a îmbunătăți controlul asupra informației de pe internet și de a submina site-urile «dăunătoare».

                                 23.3.2012

                                 69.

                                 MORTAZAVI Seyyed Solat

                                 Locul nașterii: Farsan, Tchar Mahal-o-Bakhtiari (South) – (Iran) –
                                 Data nașterii: 1967

                                 Primar al celui de al doilea oraș ca mărime din Iran, Mashad, în care au loc cu regularitate execuții publice. Fost ministru adjunct al internelor însărcinat cu afacerile politice. A fost responsabil pentru conducerea represiunii la adresa persoanelor care s-au exprimat în apărarea drepturilor lor legitime, inclusiv a libertății de exprimare. Numit ulterior șef al Comitetului Electoral Iranian pentru alegerile parlamentare din 2012 și pentru alegerile prezidențiale din 2013.

                                 23.3.2012

                                 73.

                                 FAHRADI Ali

                                 Procuror al Karaj. Responsabil de încălcări grave ale drepturilor omului, inclusiv de instrumentarea unor procese în care se pronunță condamnarea la moarte. Pe parcursul mandatului său de procuror, s-a înregistrat un număr ridicat de execuții în regiunea Karaj, pentru care acesta este responsabil.

                                 23.3.2012”


title: Decizia Comisiei din 16 decembrie 2009 de modificare a Deciziei 2002/622/CE de instituire a unui Grup pentru politica în domeniul spectrului de frecvențe radio (Text cu relevanță pentru SEE)

text:
               18.12.2009

               RO

               Jurnalul Oficial al Uniunii Europene

               L 336/50

      DECIZIA COMISIEI

   din 16 decembrie 2009
   de modificare a Deciziei 2002/622/CE de instituire a unui Grup pentru politica în domeniul spectrului de frecvențe radio
   (Text cu relevanță pentru SEE)
   (2009/978/UE)
   COMISIA EUROPEANĂ,
   având în vedere Tratatul privind Uniunea Europeană și Tratatul privind funcționarea Uniunii Europene,
   întrucât:

               (1)

               Decizia nr. 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (decizia privind spectrul de frecvențe radio) (1) stabilește cadrul de reglementare la nivelul Uniunii Europene pentru politica în domeniul spectrului de frecvențe radio pentru a asigura coordonarea abordărilor politice și, după caz, armonizarea condițiilor referitoare la disponibilitatea și utilizarea eficientă a spectrului de frecvențe radio necesar pentru crearea și funcționarea pieței interne în domenii ale politicii comunitare precum comunicațiile electronice, transportul, cercetarea și dezvoltarea. Această decizie privind spectrul de frecvențe radio reamintește că Comisia poate organiza consultări pentru a lua în considerare opiniile statelor membre, ale instituțiilor comunitare, ale întreprinderilor din sector și ale tuturor utilizatorilor spectrului de frecvențe radio în cauză, cu caracter atât comercial, cât și necomercial, precum și opiniile celorlalte părți interesate, cu privire la evoluția tehnologică, comercială și normativă care poate fi asociată cu utilizarea spectrului de frecvențe radio. În temeiul acestor dispoziții, la data de 26 iulie 2002, Comisia a adoptat Decizia 2002/622/CE de instituire a unui Grup pentru politica în domeniul spectrului de frecvențe radio (2) (denumit în continuare „grupul”).

               (2)

               Cu ocazia revizuirii Directivei 2002/21/CE a Parlamentului European și a Consiliului din 7 martie 2002 privind un cadru de reglementare comun pentru rețelele și serviciile de comunicații electronice (Directivă-cadru) (3), a fost necesară modificarea Deciziei 2002/622/CE, cu scopul de a adapta misiunile grupului la acest nou cadru de reglementare.

               (3)

               Prin urmare, Decizia 2002/622/CE trebuie modificată în consecință,

         ADOPTĂ PREZENTA DECIZIE:
   Articolul 1
   Decizia 2002/622/CE se modifică după cum urmează:

               1.

               Articolul 2 se înlocuiește cu următorul text:
               „Articolul 2
               Misiunile
               Rolul grupului este de a acorda Comisiei consiliere și asistență în ceea ce privește aspecte ale politicii spectrului de frecvențe radio, coordonarea abordărilor politice, pregătirea programelor multianuale de politică în domeniul spectrului de frecvențe radio și, după caz, armonizarea condițiilor referitoare la disponibilitatea și utilizarea eficientă a spectrului de frecvențe radio necesar pentru crearea și funcționarea pieței interne.
               De asemenea, grupul va acorda asistență Comisiei în propunerea de obiective de politică comune Parlamentului European și Consiliului, atunci când acestea sunt necesare pentru garantarea coordonării eficiente a intereselor Uniunii Europene în cadrul organismelor internaționale competente din domeniul spectrului de frecvențe radio.”

               2.

               La articolul 4 se adaugă un al doilea paragraf:
               „În cazul în care Parlamentul European și/sau Consiliul solicită Comisiei Europene un aviz sau un raport privind chestiuni din sfera de interes a grupului referitoare la comunicațiile electronice, grupul va adopta respectivul aviz sau raport, conform regulilor menționate la paragraful anterior. Comisia transmite avizele și rapoartele menționate mai sus instituției care le solicită. Atunci când este cazul, respectivele avize și rapoarte pot fi prezentate verbal Parlamentului European și/sau Consiliului de către președintele grupului sau de un membru desemnat al grupului.”

         Articolul 2
   Intrare în vigoare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Bruxelles, 16 decembrie 2009.

            Pentru Comisie

         José Manuel BARROSO

            Președintele

      (1)  JO L 108, 24.4.2002, p. 1.

      (2)  JO L 198, 27.7.2002, p. 49.

      (3)  JO L 108, 24.4.2002, p. 33.